༄༅། །མཐུ་ཆེན་བླ་མའི་ལས་ཚོགས་ལས། ཚོགས་མཆོད་བྱིན་རླབས་སྤྲིན་ཕུང་བཞུགས། །

ན་མོ་གུ་རུ་ཝ་གིནྡྲ་བི་ཛ་ཡེ། འདིར་ཁམས་གསུམ་ཆོས་ཀྱི་རྒྱལ་པོ་དཔལ་ལྡན་འབྲུག་པ་རིན་པོ་ཆེ་ངག་དབང་རྣམ་པར་རྒྱལ་བ་འདི་ཉིད་རྒྱུན་གྱི་རྣལ་འབྱོར་དུ་ཉམས་སུ་ལེན་པ་རྣམས་ཀྱི་ཡར་ངོའི་ཚེས་བཅུའི་སྐབས་སུ་ཚོགས་མཆོད་སྒེར་དུ་འབུལ་བར་སྤྲོ་ན། མིའི་འདུ་ཚོགས་དབེན་པའི་གནས་སུ་རང་ཉིད་གཅིག་པུའམ་ལྟ་སྤྱོད་མཐུན་པའི་གྲོགས་མཆེད་གཉིས་ཙམ་ལས་མི་མང་བར་སྤྲོས་མེད་ཀྱི་སྒོ་ནས་བྱེད་པ་ལ། ཐོག་མར་བླ་མའི་རྣལ་འབྱོར་རྒྱུན་ཁྱེར་སྔོན་དུ་བཏང་ནས་གསོལ་འདེབས་འཇིག་རྟེན་དབང་ཕྱུག་ཡན་གྲུབ་པའི་མཐར། མདུན་དུ་མཆོད་པ་དང་ཚོགས་ཀྱི་ཡོ་བྱད་ཐབས་ཤེས་ཀྱི་བཟའ་བཏུང་སོགས་ཅི་འབྱོར་བཤམས། དེ་ནས་རང་གི་མོས་པའི་སྟོབས་ཀྱིས་བསྐུལ་བས་སྤྱི་བོའི་བླ་མ་གདན་ཁྲི་དང་བཅས་པ་རང་གི་མདུན་མཁར་ཞེས་བསྒྱུར། སྐུ་ཤིན་ཏུ་དགྱེས་པའི་ཉམས་དང་བཅས་ཏེ་འཛུམ་པའི་སྤྱིན་གྱིས་རང་ལ་གཡོ་མེད་དུ་གཟིགས། སྙན་པའི་གསུང་གི་སྔགས་སྒྲ་ལྷང་ལྷང་དུ་སྒྲོག བརྩེ་བའི་ཐུགས་ཀྱིས་དགོངས་པ་རྩེ་གཅིག་ཏུ་གཏད་དེ་བཞུགས་པར་བསམ། བླ་མའི་སྤྱན་སྔར་བསགས་སྦྱངས་སྤེལ་གསུམ་གྱི་གནད་བསྡུས་པ་ཡན་ལག་བདུན་པ་བྱ་བ་ནི། སྤྲོ་ན། གང་གི་དྲིན་གྱིས་བདེ་ཆེན་ཉིད་སོགས་ཀྱིས་ཕྱག་དང༌། ཡན་ལག་བརྒྱད་ལྡན་སོགས་ཀྱིས་མཆོད་པ་དང༌། བདག་དང་མཁའ་མཉམ་སོགས་ཀྱིས་བཤགས་པ་སོགས་བྱ། དེ་ཡང་མི་ལྕོགས་ན་ཤིན་ཏུ་བསྡུས་པ་ལས་བྱང་ལས་བྱུང་བ་ལྟར། སྐྱབས་གནས་ཀུན་འདུས་དྲིན་ཅན་བླ་མ་ལ། །བདག་ཅག་གུས་པས་ཕྱག་འཚལ་མཆོད་པ་འབུལ། །སྡིག་ལྟུང་ཀུན་བཤགས་ཁྱོད་ཀྱི་མཛད་བཟང་ལ། །རྗེས་སུ་ཡི་རངས་ཆོས་འཁོར་བསྐོར་བར་བསྐུལ། །ཞི་བའི་དབྱིངས་སུ་མྱ་ངན་མི་འདའ་གསོལ། །དགེ་ཚོགས་བླ་མེད་བྱང་ཆུབ་ཆེན་པོར་བསྔོ། །དཔལ་ལྡན་བླ་མའི་མཛད་པ་རྨད་བྱུང་ལྟར། །བདག་གིས་འགྲོ་ལ་ཕན་བདེ་འབྱུང་བར་ཤོག །ཅེས་དེ་ཙམ་གྱིས་འཐུས་པར་བྱས་ནས། ཚོགས་བྱིན་གྱིས་བརླབ་པ་ནི། རང་མདུན་དུ་རླུང་མེ་ཐོད་སྒྱེད་སྟེང༌། །སྣོད་བྷནྡྷ་གོ་ཀུ་ད་ཧ་ན། །བི་མུ་དང་མ་ར་ཤུ་རྣམས་ལས། །བཅུད་ཤ་ལྔ་བདུད་རྩིའི་ལྔ་རུ་གྱུར། །དེ་རླུང་གིས་བསྐུལ་བའི་སྦྱོར་བ་ལས། །དམ་ཚིག་གི་རྫས་རྣམས་ཞུ་ཞིང་ཁོལ། །དྲོད་རླངས་ཀྱིས་ཟླ་ཕྱེད་རྡོ་རྗེ་ཞུ། །འབྲུ་གསུམ་དུ་གྱུར་པའི་འོད་ཟེར་གྱིས། །ཡེ་ཤེས་ཀྱི་བདུད་རྩི་བཀུག་སྟེ་བསྟིམས། །ཨོཾ་ཨཱཿཧཱུཾ་ཞུ་བས་སྦྱངས་རྟོགས་སྦར། །ཧ་ཧོཿཧྲཱིས་ཁ་དོག་དྲི་རོ་བསྐྱེད། །ཚོགས་ཟག་མེད་ཡེ་ཤེས་བདུད་རྩིར་གྱུར། །ཨོཾ་ཨཱཿཧ་ཧོ་ཧྲཱི། ལན་གསུམ་གྱི་བྱིན་གྱིས་བརླབས་ནས། བླ་མའི་མདུན་ཚོགས་མགྲོན་སྤྱན་འདྲེན་པ་ནི། ཀྱེ་ཧོ། དབྱིངས་རྣམ་དག་ཆོས་སྐུའི་ཞིང་ཁམས་ནས། །སྐྱབས་བླ་མ་རྒྱ་མཚོ་གཤེགས་སུ་གསོལ། །གདངས་ལྷུན་གྲུབ་བཀོད་པའི་དཀྱིལ་འཁོར་ནས། །ལྷ་ཡི་དམ་རྒྱ་མཚོ་གཤེགས་སུ་གསོལ། །རྩལ་མ་འགག་སྤྲུལ་པའི་གནས་ཡུལ་ནས། །མ་མཁའ་འགྲོ་རྒྱ་མཚོ་གཤེགས་སུ་གསོལ། །གནས་འཇིགས་རུང་དྲག་པོའི་གཞལ་ཡས་ནས། །གྲོགས་ཆོས་སྐྱོང་རྒྱ་མཚོ་གཤེགས་སུ་གསོལ། །གནས་ཁང་འདི་འོག་མིན་ཞིང་ཁམས་དང༌། །དམ་ཚིག་གི་རྫས་རྣམས་བདུད་རྩིར་བསྒྱུར། །བདག་ཅག་ལ་བྱིན་རླབས་དབང་བསྐུར་ནས། །མཆོག་ཐུན་མོང་དངོས་གྲུབ་བསྩལ་དུ་གསོལ། །ཞེས་སྤྱན་དྲངས་ནས་ཚོགས་མཆོད་འབུལ་བ་ནི། ཧོཿ ཚོགས་ཟག་མེད་བདུད་རྩིའི་མཆོད་པ་འདི། །མགོན་ཚེ་དཔག་མེད་དང་པདྨ་འབྱུང༌། །རྗེ་མཐུ་ཆེན་བླ་མ་ལ་སོགས་པའི། །སྐྱབས་བླ་མ་ཡི་དམ་མཁའ་འགྲོ་དང༌། །གྲོགས་དམ་ཅན་རྒྱ་མཚོའི་ཚོགས་ལ་འབུལ། །ཐུགས་དགྱེས་པར་དགོངས་ཏེ་བཞེས་སུ་གསོལ། །སྤྱིར་སྡོམ་པ་གསུམ་དང་འགལ་བ་དང༌། །སྒོས་གསང་སྔགས་དམ་ཚིག་ཉམས་པ་ཀུན། །རྟེན་ཚོགས་ཀྱི་མཆོད་པས་སོར་ཆུད་དེ། །སྐྱོན་དག་ཚངས་མཆོག་དང་དངོས་གྲུབ་སྩོལ། །ཕྱི་ནང་གི་གནོད་འཚེ་དགྲ་གདོན་དང༌། །རྣམ་རྟོག་གི་བགེགས་དཔུང་དབྱིངས་སུ་སྒྲོལ། །གཟུགས་ཕུང་ལ་ཚོགས་ཀྱི་འཁོར་ལོར་རོལ། །བྱང་ཆུབ་ལ་བར་ཆད་མེད་པར་མཛོད། །ཅེས་འབུལ་ནས། ཚོགས་བསྡུས་བླ་མ་ཡི་དམ་སོགས་ཀྱི་གྲངས་གསོག གཏོར་མ་ཡོད་ན་ལས་བྱང་གཞུང་ལྟར་ཕུལ། དེ་ནས་ཐབས་ཤེས་དམ་ཚིག་གི་རྫས་ལ་ལོངས་སྤྱོད་པའི་ལྷག་མ་བསྡུས་ཏེ། ཕཻཾ། ཞེས་མགྲོན་བཀུག་ནས་ཁ་ཕྲུས་བཏབ། ཧོཿ ཡེ་ཤེས་ཀྱི་འཁོར་དུ་གནས་པ་ཡི། །འཇིག་རྟེན་གྱི་ལྷག་སྡུད་དྲེགས་པའི་ཚོགས། །འདིར་གཤེགས་ལ་ཟག་མེད་ཚོགས་མཆོད་ཀྱི། །ལྷག་མ་འདི་ལོངས་ལ་ཕན་བདེ་སྒྲུབས། །ཨོཾ་ཨུཙྩི་ཏ་བ་ལིངྟ་ཁཱ་ཧི། ཞེས་ལྷག་མ་དོར། མཐུ་ཆེན་བླ་མའི་དཀྱིལ་འཁོར་དུ་སོགས་ཀྱིས་སྨོན་ལམ་གདབ། དེ་ནས་རྣལ་འབྱོར་རྒྱུན་ཁྱེར་ལྟར་དབང་བཞི་བླངས་ནས་བླ་མ་རང་ལ་བསྟིམས། རང་ལྷའི་སྣང་ཆ་དང་བཅས་པ་བསྡུས་ཏེ་ཐུགས་ཡིད་གཅིག་འདྲེས་ཀྱི་ངང་དུ་བཞག ལྡང་དུས་དགེ་རྩ་རྫོགས་བྱང་དུ་བསྔོ་བ་སོགས་ཀྱིས་མཐའ་བརྒྱན་པར་བྱའོ། །ཞེས་དག་སྣང་བླ་མའི་རྣལ་འབྱོར་དང་འབྲེལ་བའི་ཚོགས་མཆོད་འདིའང་ལུགས་འདིའི་བྱེད་པོ་དགེ་རིན་པས་རྔ་རོལ་སོགས་ཆོ་གའི་སྤྲོས་པ་ལ་མི་དགྱེས་པ་རྣམས་ཀྱི་ཆེད་དུ་སྦྱར་བ་དགེ་ལེགས་སུ་གྱུར་ཅིག། །།